Boris Johnson , leiðtogi breska Íhaldsflokksins , varð í morgun fyrsti forsætisráðherra Bretlands síðan Margaret Thatcher gegndi embættinu til þess að kjósa ekki sjálfan sig . Johnson kaus þannig ekki í kjördæmi sínu , Uxbridge and South Ruislip , heldur í Westminster í London , höfuðborg landsins . Fréttaljósmyndarar tóku myndir af forsætisráðherranum í morgun þar sem hann greiddi atkvæði í London en þingkosningar fara fram í Bretlandi í dag . Vonast Johnson til þess að Íhaldsflokkurinn nái meirihluta í neðri deild breska þingsins sem flokkurinn hefur ekki haft frá því að síðast var kosið til þingsins 2017 . Talsmenn Íhaldsflokksins segja að forsætisráðherrann hafi kosið að greiða atkvæði í London fremur en í kjördæmi sínu þar sem það hafi hentað honum betur . Forverar Johnsons hafa allir kosið í eigin kjördæmi eftir valdatíð Thatchers ; Theresa May , David Cameron , Gordon Brown og Tony Blair . Fjallað er um þetta á fréttavef breska dagblaðsins Daily Telegraph en þar segir enn fremur að ákvörðun Johnsons þyki ekki síst athyglisverð þar sem sótt sé að honum í kjördæmi hans . Hugsanlegt sé talið að frambjóðandi Verkamannaflokksins , Ali Milani , gæti sigrað forsætisráðherrann í kosningunum . Stuðningsmenn áframhaldandi veru Bretlands í Evrópusambandinu hafa hvatt fólk sem er sama sinnis til þess að sameinast um að kjósa Ali . Fréttir herma að fólk hafi skráð sig til heimilis í kjördæminu sérstaklega til þess að reyna að koma í veg fyrir að Johnson verði endurkjörinn . Jeremy Corbyn , leiðtogi Verkamannaflokksins , kaus hins vegar í morgun í kjördæmi sínu Islington North í London .